Ο Vit Jedlicka, 31 ετών, μαζί με άλλους τρεις Τσέχους, πραγματοποίησε το όνειρό του και ανακήρυξε ένα νέο ανεξάρτητο Κράτος σε μια δασώδη περιοχή, όπου η φορολογία δεν θα είναι υποχρεωτική.

Η Ελεύθερη Δημοκρατία της Liberland, η οποία έχει ως έμβλημα το «Ζήσε και άσε και τους άλλους να ζήσουν», στοχεύει στη δημιουργία μιας «κοινωνίας όπου οι έντιμοι πολίτες θα μπορούν να προκόψουν χωρίς νόμους, κανονισμούς και αναποτελεσματική και εξαναγκαστική φορολόγηση από το Κράτος», όπως δηλώνεται στην επίσημη ιστοσελίδα της.

«Η βασική ιδέα είναι ότι οι φόροι μπορεί να είναι προαιρετικοί, ώστε να μειωθεί στο ελάχιστο ο ρόλος του Κράτους, και το Κράτος να γίνει όσο μικρότερο αυτό είναι εφικτό», εξηγεί ο αυτοανακηρυχθείς πρώτος Πρόεδρος της νέας χώρας.

Η Ελεύθερη Δημοκρατία της Liberland, η οποία έχει ως έμβλημα το «Ζήσε και άσε και τους άλλους να ζήσουν», στοχεύει στη δημιουργία μιας «κοινωνίας όπου οι έντιμοι πολίτες θα μπορούν να προκόψουν χωρίς νόμους, κανονισμούς και φορολόγηση». Tweet

Ο Vit Jedlicka, μέλος του -δεξιών αποχρώσεων- κομματιδίου «Ελεύθεροι Πολίτες», δηλώνει ότι έχει ήδη δεχθεί 250.000 αιτήσεις υπηκοότητας από ανθρώπους απ’ όλον τον κόσμο, και ευελπιστεί ότι σύντομα ο αριθμός αυτός θα ξεπεράσει το 1 εκατομμύριο.

Η αίτηση, για να γίνει αποδεκτή, πρέπει ο ενδιαφερόμενος «να σέβεται τον πλησίον του και τις απόψεις του, όπως και την ιδιωτική περιουσία». Κομουνιστές, νεοναζί και λοιποί «εξτρεμιστές» δεν θα γίνουν δεκτοί. Επίσης όσοι έχουν προηγούμενα ή πάρε-δώσε με τη δικαιοσύνη. Διακρίσεις φύλου, διακρίσεις κοινωνικής προέλευσης, φυλετικές, εθνικές ή θρησκευτικές απαγορεύονται.

Το κρατίδιο καταλαμβάνει έκταση 7 τ. χλμ., στη δυτική όχθη του Δούναβη, μεταξύ Σερβίας και Κροατίας. Θα είναι το 3ο μικρότερο μετά το Βατικανό και το Μονακό, αν μακροημερεύσει. Η πρωτεύουσά του λέγεται Liberpolis (Ελευθερούπολη). Η «χώρα», η οποία έσκασε μύτη στις 13 Απριλίου, είναι μια συνταγματική και άμεση Δημοκρατία, η οποία θέλει να ακολουθήσει την ελεύθερη κυκλοφορία αγαθών και ανθρώπων.

Το ενδιαφέρον είναι τεράστιο και στη σελίδα του στο Facebook, ο Πρόεδρος μετράει πάνω από 100.000 likes. Επίσημες γλώσσες θα είναι τα τσέχικα και τα αγγλικά ενώ η σημαία του έχει έναν ήλιο κι ένα πουλί σε φόντο κίτρινο, που το διασχίζει μια μαύρη γραμμή. Το νόμισμα του νέου κράτους υποτίθεται ότι θα είναι το Bitcoin. Αυτήν τη στιγμή ο Jedlicka επεξεργάζεται τη μορφή του νέου Συντάγματος, το οποίο θα είναι εμπνευσμένο από το ελβετικό. Στη συνέχεια, θα ζητήσει επίσημη αναγνώριση από Σερβία, Κροατία και ΟΗΕ.

Η εδαφική αυτή περιοχή, terra nullius μετά τον πόλεμο της Γιουγκοσλαβίας δεν διεκδικήθηκε από κανέναν. Ούτε τα δύο μέρη έχουν προς το παρόν αντιδράσει στην ανακήρυξη.

Επικοινωνιακό πυροτέχνημα, φορολογικός παράδεισος ή σύγχρονη φιλελεύθερη ουτοπία; Το μέλλον θα δείξει.

Διαβάστε ακόμα: Ανδρέας Κατζουράκης – Ο Έλληνας της Σαχάρας.



Follow us:

